Turu töa u lan alam u la uu tara makum ti roron singoia,
be tupalem a taholun kukui puku te ka mei a masaloho te hatein a manka tena la nama.
A tahol teka e harangi a töa liliahanei a omi,
ba nonei e lu bera nei u katuun ti hakuie ien a pan nen a moni.
Pöata te kukuteien e Pol na lam,
nonei e ku nitöani,
“A pal tson teka u katunun kui tere Sunahan iasa koru.
Nori e haröto rari limiou a maroro te lu sila namia limiou a nihitaguhu tere Sunahan.”
A tahol teka e kato nitöa las uu teka turu mamana u lan.
E Pol e sökana koru mei te rangan töa uu a tahol ba nonei e habiritsina me poeiena tara liliahanei,
“Alia e ranga megou lö tara solona e Iesu Kristo,
alö go koul ban a tahol teka.”
Ba nonei tara tsi pöata puku has ba liliahanei e laba nanen.
U katuun ti hakui a tahol teka i atei sil a ka ti lulueien a moni e kapa tala.
Ba nori ena las boroboro raier ere Pol mere Sailas me las tsibil me rarien tara makumun töana i matar a pal kapan.
Ba nori ena piou rarien turu katuun tara gamman me poeier,
“A pal tson teka u Jiu,
nori emi kato homier a taun i tarara.
Nori emi hihatuts has ner a markato te hapiou nena a lo i tarara.
Ara ema tatei hanige rei a ka teka,
taraha ara a tei Rom.”
Ba u katuun e hatangana hoboto ner u ranga teka.
Ba gamman e hatangana hasir ba u katuun i taren e kiis kata ba ner u hasobö tere Pol mere Sailas,
ba nori e singata rarien a pata.
I murina ti singata hohomi koru rarien ba nori ena lapo ba rarien tara luman karabus.
Me poeier tara tson pepeito kap tara luman karabus,
“Pepeito kap haniger a huol a katuun teka.”
Tara pöata te hengoeien u ranga teka,
ba nonei e haka ranen tara töa rum iogana nitöa me hakits kap ranei a man mouren a makumun ruei a tiama.
Tara gusuna bong bere Pol mere Sailas e singo uaier tere Sunahan me soloseieren turu köman lotu,
a palair u karabus i hehengoia ti köma uaien.
Ba töa nun a pannen koru e songots butuna me gas hapanena a luman karabus me tagas hanöa nitöa nama i kopina u tul tara luma.
Ba man tamana hoboto e takalatar,
na u tsien i tapurese ba hasir a mour u karabus me rusur.
Ba tson pepeito kap e supakatana me tagulena.
Ba pöata te tareien u tamana i takalata hakapa,
ba nonei e lousena u kilatan hiatatung i tanen me katsin ngats hamate iena a peisanen,
taraha nonei e pei u karabus i bus hakapa.
Be Pol e ku hapan koruna me poeiena,
“Möa tu ngatsi a peisamölö!
Alam hoboto e kam!”
Ba tson pepeito kap e ngö silena tu alesala me piata tasuna mena tuhatukun nena i matana ere Pol mere Sailas,
bate toltololo tala mena a nimatout.
Ba nonei e las mera neien i biou me poeiena,
“A matsi tsunono,
aha tego kati lia balia te luegou a nihitaguhu tere Sunahan?”
Ba nori e poeier,
“Hamana uu tara Tsunono e Iesu,
balö te lueiem a nihitaguhu tere Sunahan,
na pal katuun has i tamölö.”
Ba nori e hatei rien u raranga tere Sunahan na u katuun hoboto has ti kaia i luma tanen.
Ba nonei noahas tara bong teka ba tson pepeito kap e lu rena ere Pol mere Sailas me galus rena a man takiraha i taren.
Ba nonei na u katuun hoboto i tanen e lu sokön töa ner a baptais.
Ba nonei e lu rena ere Pol mere Sailas mena sei ria i luma i tanen,
ba nonei e hanou ranen.
Nonei na pala hoboto i tanen i sasaala koru mei ti hamana uaien tere Sunahan.
Tara bongbong ba gamman e tula ranama u polis,
nonei e hatei rema u polis me poeiena,
“Halakasa raiam u katuun teka.”
Ba tson pepeito kap ena hatei rena ere Pol mere Sailas me poeiena,
“A gamman e hala nenama u ranga te poeiena,
alimiou mere Sailas egi halakasa raiou.
Bara!
Lakasa tala muma,
a masalohana e tatei la gono mera noulimiou.”
Be Pol e poeiena turu polis,
“Nori i ma kout hamatskö merai lam na nori i singata railam a pata i matar u katuun.
Alam has u katunura i Rom,
kaba nori i haka has raia lam tara karabus.
Nori e katsin halakasa hamous rariou lam.
E möa koru!
Nori peisa egi lama batemi halakasa rariou lam!”
Ba u polis ena hatei ner u raranga teka tara gamman.
Pöata ti hengo naien ere Pol mere Sailas u katunura i Rom,
ba nori e matout korur.
Ba nori ena ranga hataatagi koru ria i taren ba nori e lakasa gono mera ren tara luman karabus be tahul raren egi laban a taun.
Bere Pol mere Sailas e laba ner a luman karabus me lauaier i luma tere Lidia,
ba nori ena tara raier u katuun ti hamanaia tere Iesu.
Ba nori e ranga gono mera ren me kato hatagaler u nihamana i taren,
ba nori e töan lar.